**ELŐTERJESZTÉS**

**Körmend város Önkormányzata Képviselő-testülete 2016. június 27-i ülésére**

**Tárgy:** kiserőmű létrehozása Körmenden-pályázati lehetőség megtárgyalása

Tisztelt Képviselő-testület!

Az Unió ebben a költségvetési ciklusban kiemelten támogatja a megújuló energiaforrások előállítását és hasznosítását.

Az Önkormányzatok számára is lehetőség nyílik várhatóan e tárgykörben pályázat benyújtására. Eddigi információink szerint a pályázatot csak önkormányzati tulajdonú gazdasági társaságok nyújthatják be.

A pályázati kiírás még nem jelent meg, de ismételten előnyben lesznek azok a pályázók, akik már előrehaladtak a tervezést illetően, annál is inkább, mivel ez esetben az engedélyek megszerzése igen időigényes (kb. 6 hónapot vesz igénybe), az uniós projekteket pedig gyors ütemezéssel valósítja meg a Kormány (az uniós források ütemezett és maximális kihasználása érdekében).

Körmenden lehetőség nyílna így egy naperőmű létrehozására közel 1,5 ha-nyi területen. Kiserőműről van szó, amely által megtermelt energiát a jogszabályok alapján az EON köteles átvenni az előállítótól és ennek díja is szabályozott a KÁT körében.

Az első feladat a tervek elkészítésének megrendelése, mivel az engedélyes tervek megléte kulcskérdés a pályázat beadása és remélt sikere tekintetében. Így ez az előterjesztés is csak a tervezésről szól, amely keretében azt kérjük a Testülettől, hogy járuljon hozzá ahhoz, hogy a Régióhő Kft. megrendelje a kiserőmű tervezési munkáit, amely tervek elkészítésének költségét Körmend város Önkormányzata téríteni meg a Kft. részére, nyertes pályázat esetében a tervkészítés költsége a projektből elszámolható. A tervkészítés során első ütemben csak az engedélyes tervek megrendelése valósulna meg, a kiviteli terveké csak akkor, ha a projekt időközben támogatást nyert.

A tervkészítésre az árajánlatbekérés még most zajlik, így nincs információ a konkrét tervezési díjról, így csak egy keretösszeg elkülönítésére teszünk javaslatot. Pályázati támogatás esetén a tervkészítés, mint előkészítő tevékenység elszámolható. A terveket a Régióhő Kft. rendelné meg, az a későbbiek során nyerhet majd eldöntést az, hogy ez a Kft. viszi-e nyertesség esetén végig a projektet, vagy más gazdasági társaság.

A pályázati cél egy legfeljebb 499 kVA csatlakozási teljesítményű napelem-park megvalósítása másfél ha területen, a terület kiválasztása a nyertes tervezővel történő egyeztetés alapján történne, mivel a területnek bizonyos tulajdonságoknak meg kell felelnie, melyek próbafúrással szerezhetőek meg.

Kérem a Testületet, hogy a keretösszeg elkülönítéséről hozza meg döntését.

**HATÁROZATI JAVASLAT**

Körmend város Önkormányzata Képviselő-testülete támogatja azt, hogy a Régióhő Kft. ajánlatot kérjen be, majd szerződést kössön a legjobb ajánlattevővel egy Körmenden, remélten pályázati támogatásból megvalósuló naperőmű (kiserőmű) tervezésére vonatkozóan. A Képviselő-testület e tervezésre előzetesen 2.000.000 Ft + ÁFA összeget különít el 2016. évi költségvetésében.

Körmend, 2016. június 13.

**Bebes István**

**polgármester**